ดีต่อใจ! 10 หุ้น mai พุ่งกระฉูดเดือนม.ค.
ดีต่อใจ! 10 หุ้น mai พุ่งกระฉูดเดือนม.ค. ชู UKEM,KOOL,T,OCEAN,TAPAC, DIMET,NPK,OTO,2S และ TVD รีเทิร์นเด่นเกิน20%
15 ก.พ. 2560

ดีต่อใจ! 10 หุ้น mai พุ่งกระฉูดเดือนม.ค. ชู UKEM,KOOL,T,OCEAN,TAPAC, DIMET,NPK,OTO,2S และ TVD รีเทิร์นเกิน20%
“ข่าวหุ้นธุรกิจออนไลน์” ได้ทำการสำรวจราคาหุ้นของบริษัทจดทะเบียน (บจ.) ในตลาดหลักทรัพย์ mai เดือนมกราคม 2560 โดยเทียบราคาปิด ณ วันที่ 30 ธ.ค.59-31 ม.ค.60 โดยการสำรวจครั้งนี้จะขอนำเสนอหุ้นที่ให้ผลตอบแทนเกิน 20% เท่านั้น เนื่องจากเห็นว่าหุ้นเหล่านี้มีผลตอบแทนโดดเด่นและน่าสนใจ
ขณะเดียวกันหุ้นกลุ่มนี้ให้ผลตอบแทนชนะตลาดฯ mai โดยเทียบดัชนี ณ วันที่ 30 ธ.ค. 59 ที่ระดับ 616.27 จุด บวกไป 29.75 จุด หรือเพิ่มขึ้น 4.83% มาอยู่ที่ระดับ 646.02 จุด ณ วันที่ 31 ม.ค.60 โดยครั้งนี้มีหุ้นเข้าเกณฑ์ดังกล่าว 10 ตัว ประกอบด้วย UKEM,KOOL,T,OCEAN,TAPAC, DIMET,NPK,OTO,2S และ TVD
 
อันดับ 1 บริษัท ยูเนี่ยน ปิโตรเคมีคอล จำกัด (มหาชน) หรือ UKEM ราคาหุ้นเดือนมกราคมปรับตัวอยู่ที่ระดับ 2.24 บาท (31 ม.ค.60) บวก 0.88 บาท หรือเพิ่มขึ้น 64.71% จากระดับ 1.36 บาท (30 ธ.ค. 59) ราคาหุ้นปรับตัวขึ้นแรงเนื่องจากหุ้นมีพื้นฐานแข็งแกร่งเห็นได้จากผลประกอบที่มีกำไรอย่างต่อเนื่อง ประกอบกับช่วงที่ผ่านมานักวิเคราะห์แนะให้เข้าเก็งกำไรยิ่งเป็นแรงหนุนให้หุ้นขึ้นแรง
บล.เคจีไอ ระบุในบทวิเคราะห์ว่า UKEM  Valuation ไม่แพงด้วย Trailing PE 15 เท่า ราคาเคมีภัณฑ์ปีนี้มีแนวโน้มสูงขึ้นเมื่อเทียบช่วงเดียวกันของปีก่อน ตามแนวโน้มราคาน้ำมันดิบ เป็นบวกต่อ Sentiment การลงทุนในหุ้น (UKEM นำเข้าและจำหน่าย เคมีภัณฑ์ประเภทสารละลาย หรือ Solvent) พร้อมประเมินแนวรับ 2.04 บาท แนวต้าน 2.18 บาท หากผ่านแนวต้านดังกล่าวได้มีโอกาสทดสอบแนวต้านถัดไปที่ 2.5 บาท (Stop loss 1.97 บาท)
 
อันดับ 2 บริษัท มาสเตอร์คูล อินเตอร์เนชั่นแนล จำกัด (มหาชน) หรือ KOOL ราคาหุ้นเดือนมกราคมปรับตัวอยู่ที่ระดับ 8.20 บาท (31 ม.ค.60) บวก 2.70 บาท หรือเพิ่มขึ้น 49.09% จากระดับ 5.50 บาท (30 ธ.ค. 59) ราคาหุ้นที่ปรับตัวแรงรอบใหม่หลังหุ้นย่ำฐาน 5 บาท มานาน ประกอบกับบทวิเคราะห์แนะให้ซื้อ เนื่องจากผลประกอบปี 60 มีแนวโน้มสดใสทำให้หุ้นปรับตัวขึ้นแรง
บล.เคทีบี ระบุในบทวิเคราะห์ แนะนำ “ซื้อ” ราคาเป้าหมาย 7 บาท/หุ้น โดยฝ่ายวิจัยประเมินรายได้ในปี 2560 จะเติบโตราว 40% จากปีก่อนปรับเพิ่มจากที่เคยคาดการณ์ไว้เดิมว่าจะเติบโตราว 38% จากปีก่อนเนื่องจากการเตรียมความพร้อมในช่วงฤดูขายของบริษัทจะทำให้เราคาดว่ารายได้จะเป็นไปตามเป้าหมายมากขึ้น อย่างไรก็ตาม เรายังประเมินรายได้แบบอนุรักษ์นิยมเมื่อเทียบกับ KOOL ที่ตั้งเป้าหมายรายได้ปี 2560 เติบโต 42% และยังต่ำกว่าค่าเฉลี่ยในอดีต 3 ปี ที่ผ่านมา ที่รายได้เฉลี่ยเติบโต 42% ต่อปี
นอกจากความพร้อมในการขายสินค้าในช่วงหน้าขายหลักแล้ว คาดว่าในปี 2560 ตลาดส่งออกจะมีโอกาสเติบโตได้ดีกว่าตลาดในประเทศ โดยปัจจุบัน KOOL มีตลาดส่งออกหลัก ได้แก่ เวียดนาม ซึ่งเราคาดว่าในปีนี้ KOOL จะเร่งการทำตลาดในภูมิภาคอาเซียนเพิ่มมากขึ้นจากปีก่อน รวมถึงการหาตลาดใหม่ๆ ในต่างประเทศเพิ่มรองรับการขายในช่วงที่ตลาดในประเทศอยู่ในช่วง low season เราคาดว่าสัดส่วนการรายได้จากการส่งออกในปี 2560 จะเพิ่มขึ้นเป็น 25% จากปี 2559 ที่คาดว่าจะอยู่ที่ 23% ทั้งนี้ เนื่องจากเรามีการปรับคาดการณ์รายได้เพิ่มขึ้น เราจึงมีการปรับคาดการณ์กำไรสุทธิปี 2560 เพิ่มขึ้นจากเดิมราว 4% เป็น 140 ล้านบาท เพิ่มขึ้น 40% จากปีก่อน
อย่างไรก็ตามยังคงจัดว่า KOOL เป็นหุ้นประเภท Growth Stock โดยฝ่ายวิจัยประเมินกำไรสุทธิจะเติบโตระดับเฉลี่ยไม่ต่ำกว่า 30% ต่อปีในช่วง 3 ปีข้างหน้า ทั้งนี้ เรามีการปรับราคาเป้าหมายปี 2560 ขึ้นเป็น 7 บาท จากเดิม 6.50 บาท โดยประเมินด้วย PER ราว 24 เท่า ใกล้เคียงกับค่าเฉลี่ย PER กลุ่มเครื่องใช้ในครัวเรือนและสำนักงาน + 1 SD ยังคงคำแนะนำ ซื้อ โดยระยะสั้นอาจยังมีปัจจัยกดดันจากผลการดำเนินงานในงวดไตรมาส 4/59 ที่ยังอยู่ในช่วง Low Season ก่อนจะกลับมามีผลการดำเนินงานที่โดดเด่นในงวด ไตรมาส1-2/60
 
อันดับ 3 บริษัท ไทยบริการอุตสาหกรรมและวิศวกรรม จำกัด (มหาชน) หรือ T บริษัทดำเนินธุรกิจรับเหมาก่อสร้างโดยครอบคลุมโครงการก่อสร้าง ทั้งที่เป็นอาคารโรงงาน คลังสินค้า อาคารสำนักงาน โรงพยาบาล ศูนย์การค้า อาคารที่พักอาศัย คอนโดมิเนียม รวมถึงงานระบบประกอบอาคาร งานสาธารณูปโภค และงานติดตั้งเครื่องจักรต่างๆ
ราคาหุ้นเดือนมกราคมปรับตัวอยู่ที่ระดับ 0.17 บาท (31 ม.ค.60) บวก 0.05 บาท หรือเพิ่มขึ้น 41.67% จากระดับ 0.12 บาท (30 ธ.ค. 59) ราคาหุ้นปรับตัวแรงเนื่องจากเป็นหุ้นขนาดเล็กและง่ายต่อการดันราคาทำให้ช่วงผ่านมาราคาหุ้นปรับตัวแรง
 
อันดับ 4 บริษัท โอเชี่ยน คอมเมิรช จำกัด (มหาชน) หรือ OCEAN ดำเนินธุรกิจนำเข้าประกอบและผลิตชิ้นส่วนเพื่อใช้ประกอบผลิตภัณฑ์ โดยจัดจำหน่ายทั้งในประเทศและต่างประเทศ สำหรับผลิตภัณฑ์ในกลุ่มชิ้นส่วนและผลิตภัณฑ์ก๊อกน้ำและอุปกรณ์ที่เกี่ยวข้องกับประปาและสุขภัณฑ์
โดยราคาหุ้นเดือนมกราคมปรับตัวอยู่ที่ระดับ 1.21 บาท (31 ม.ค.60) บวก 0.33 บาท หรือเพิ่มขึ้น 37.50% จากระดับ 0.88 บาท (30 ธ.ค. 59) ราคาหุ้นปรับตัวแรงเนื่องจากเป็นหุ้นขนาดเล็ก และง่ายต่อการดันราคาหุ้น ทำให้หุ้นปรับตัวขึ้นแรงในช่วงดังกล่าว
 
อันดับ 5 บริษัท ทาพาโก้ จำกัด (มหาชน) หรือ TAPAC ผลิตชิ้นส่วนพลาสติกและประกอบชิ้นส่วนพลาสติกเพื่อใช้สำหรับอุปกรณ์ไฟฟ้าและผลิตภัณฑ์อิเล็คโทรนิคส์ โดยในปี 2558 บริษัทได้เริ่มเข้าไปลงทุนในธุรกิจอสังหาริมทรัพย์อีกด้วย
โดยราคาหุ้นเดือนมกราคมปรับตัวอยู่ที่ระดับ 41.50 บาท (31 ม.ค.60) บวก 11.25 บาท หรือเพิ่มขึ้น 37.19% จากระดับ 30.25 บาท (30 ธ.ค. 59) ราคาหุ้นปรับตัวขึ้นแรงส่วนหนึ่งมาจากพื้นฐานบริษัทที่ทำกำไรอย่างโดดเด่น อีกทั้งเทคนิคหุ้นเป็นขาขึ้นยิ่งทำให้นักลงทุนเข้ามาเก็งกำไรอย่างหนาแน่น
ส่วนอันดับ 6-7 คือ DIMET,NPK,OTO,2S,TVD ตามลำดับ ราคาหุ้นปรับตัวขึ้นแรงส่วนหนึ่งมาจากความขาดหวังเรื่องผลประกอบการปีนี้ที่คาดว่าจะกลับสดใส อีกทั้งหุ้นส่วนใหญ่มีราคาถูกทำให้ง่ายต่อการดันราคาจึงทำให้นักลงทุนเข้ามาเก็งกำไรอย่างคึกคักในช่วงดังกล่าว
 
*ทั้งนี้ข้อมูลที่มีการนำเสนอข้างต้น เป็นเพียงข้อแนะนำจากข้อมูลพื้นฐานเพื่อประกอบการตัดสินใจของนักลงทุนเท่านั้น และมิได้เป็นการชี้นำ หรือเสนอแนะให้ซื้อหรือขายหลักทรัพย์ใดๆ การตัดสินใจซื้อหรือขายหลักทรัพย์ใดๆ ของผู้อ่าน ไม่ว่าจะเกิดจากการอ่านบทความในเอกสารนี้หรือไม่ก็ตาม ล้วนเป็นผลจากการใช้วิจารณญาณของผู้อ่าน